b'\n_START_ARTICLE_\nJaroslav Kikelj\n_START_SECTION_\n\xc5\xbdivljenje in delo\n_START_PARAGRAPH_\nPo gimnaziji in maturi v Mariboru je kon\xc4\x8dal 2 letnika Medicinske fakultete v Ljubljani in se v za\xc4\x8detku leta 1942 vpisal \xc5\xa1e na ljubljansko Filozofsko fakulteto.  Kikelj je bil \xc5\xbee kot dijak mariborske gimnazije predsednik Slom\xc5\xa1kovega okro\xc5\xbeja Fantovskih odsekov, v \xc4\x8dasu \xc5\xa1tudija v Ljubljani pa med najvplivnej\xc5\xa1imi privr\xc5\xbeenci Katoli\xc5\xa1ke akcije, mladcev Kristusa Kralja in predsednik dru\xc5\xa1tva mladincev Vir. Decembra 1941 ga je italijanska fa\xc5\xa1isti\xc4\x8dna oblast imenovala za \xc4\x8dlana direktorija Ljubljanske univerzitetne organizacije (Organizzazione Universitaria di Lubiana), razli\xc4\x8dice Fa\xc5\xa1isti\xc4\x8dne univerzitetne mladine v Italiji; dol\xc5\xbenost je sprejel, ker je italijanski okupator grozil z zaprtjem univerze in izgonom vseh \xc5\xa1tudentov, ki niso bili iz Ljubljanske pokrajine, \xc4\x8de se ne ustanovi omenjena organizacija. Vodstvo Varnostno-obve\xc5\xa1\xc4\x8devalne slu\xc5\xbebe Osvobodilne fronte ga je osumilo, da je pri mno\xc5\xbei\xc4\x8dnih okupatorjevih aretacijah sodeloval pri odkrivanju privr\xc5\xbeencev Osvobodilne fronte med \xc5\xa1tudenti in ga dalo usmrtiti. Kikelj je bil ustreljen v \xc4\x8dasu, ko na ubijanje, ki ga je v imenu Osvobodilne fronte organizirala Komunisti\xc4\x8dna partija Slovenije, \xc5\xa1e nih\xc4\x8de ni odgovarjal z  oro\xc5\xbejem. V mariborski cerkvi sv. Jo\xc5\xbeefa so mu 1. marca 2000 odkrili doprsni kip, ljubljanska nad\xc5\xa1kofija pa ga je junija 2000 razglasila za slovenskega pri\xc4\x8devalca vere.'